
	Παρουσίαση του βιβλίου
Ο Λύκος της Σπάρτης

του Μάκη Αντωνόπουλου

στο Σπίτι της Κύπρου

Τη Δευτέρα 29 Μαΐου 2017 πραγματοποιήθηκε στο Σπίτι της Κύπρου, η παρουσίαση του βιβλίου του Μάκη Αντωνόπουλου, Ο Λύκος της Σπάρτης, που κυκλοφορεί από τις εκδόσεις Ωκεανός.

Ο Λύκος της Σπάρτης είναι ένα ιστορικό μυθιστόρημα δράσης, που αναβιώνει τον σπαρτιατικό Παρθενώνα: την πολεμική αλκή των ανδρών που έγραψαν με τη θυσία τους την πιο λαμπρή σελίδα της παγκόσμιας ιστορίας.
Τον συγγραφέα και τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου και στη συνέχεια τον λόγο πήρε ο δημοσιογράφος κ. Τόλης Λιαγουρόπουλος.
Μια σύντομη αναδρομή στο έργο του Μάκη Αντωνόπουλου, έκανε ο κ. Λιαγουρόπουλος, αναφερόμενος στα 8 βιβλία που εξέδωσε αλλά και την πολυσχιδή δράση του ως χρονογράφου σε εφημερίδες, ως ραδιοφωνικού παραγωγού και ως θεατρικού συγγραφέα, υπογραμμίζοντας ότι «μια 20ετία τώρα σκορπά με σεμνότητα, όπως ήταν πάντα, τη ζωή του δημιουργώντας».
«Ρωμαλέο και συνάμα τρυφερό το γράψιμο του Μάκη, καθώς ξεδιπλώνει τις αρετές που κουβαλά κάθε ανθρώπινο πλάσμα. Και προπάντων κατανοεί ότι η ομορφιά της ζωής βρίσκεται στον αλτρουισμό και την προσφορά προς τον άλλο» επεσήμανε ο ηθοποιός και σκηνοθέτης Φάννης Κάσσιος παρουσιάζοντας το βιβλίο, ενώ καταλήγοντας ευχήθηκε στον συγγραφέα να συνεχίσει να δίνει ιστορίες που «μας βοηθούν στην αυτογνωσία μας σαν λαός».

Η εκδότρια κ. Ελένη Κεκροπούλου είπε ότι πρόκειται για ένα καλογραμμένο, γλαφυρό βιβλίο, ένα βιβλίο «φάρος» στην ελληνική λογοτεχνία» επισημαίνοντας ότι μετουσιώνει την ιστορία σε μυθιστόρημα ενώ εξήρε την πληθωρική προσωπικότητα και την «τίμια ελληνικότητα» του Μάκη Αντωνόπουλου.
Η κ. Μαρία Παρού διάβασε αποσπάσματα από το βιβλίο.
Η εκδήλωση ολοκληρώθηκε με τις θερμές ευχαριστίες του συγγραφέα σε όλους όσοι συνετέλεσαν στην παρουσίαση λέγοντας ότι «Ο Λύκος της Σπάρτης», όπως και κάθε βιβλίο, δεν είναι δικό μου, είναι βιβλίο του κόσμου.

